Novotný, Viliam, poslanec NR SR (2015-12-15):
Vážená pani podpredsedníčka Národnej rady, vážené dámy, vážení páni, dovoľte mi, aby som teda predložil poslanecký návrh zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti. Ide o poslanecký návrh zákona, ktorý sa dotýka darcov krvi, ide o legislatívnu úpravu, o ktorej som už opakovane v tomto funkčnom období hovoril v pléne Národnej rady, predkladal som návrhy, ktoré sú obsiahnuté aj v tomto poslaneckom návrhu zákona, formou či už pozmeňovacích návrhov, alebo samostatných poslaneckých návrhov zákonov, a nebol som úspešný. Verím, že dnes úspešným o 11.00 hod. budem, pretože sa mi zdá byť táto téma až zbytočne diskutovaná, pretože logika veci jasne hovorí, že darcovia krvi si za svoju záslužnú činnosť, ktorú robia pre túto spoločnosť, ktorú robia pre občanov tejto krajiny, ktorú robia pre pacientov, ktorú robia pre zdravotníctvo, určite zaslúžia viac ako plakety a medaily, ktoré dostávajú za túto činnosť. Samozrejme, viem, že v tejto Národnej rade sme už diskutovali aj o iných možnostiach určitého zvýhodnenia darcov krvi, určitého poďakovania darcom krvi. Nerád používam slovo zvýhodnenie, skôr poďakovanie, ja prichádzam s riešením, ktoré sa týka len a len výsostne rezortu zdravotníctva, čo má svoju logiku, pretože krv a krvné produkty, ktoré z krvi pripravujeme a ktorých pôvodcom sú darcovia, dobrovoľní darcovia krvi, pomáhajú predovšetkým v zdravotníctve, a preto ja sa nebudem pliesť do iných rezortov, nebudem riešiť to, či by mali byť dobrovoľní darcovia krvi oslobodení od poplatkov za dopravu, alebo že či by mali mať nejaké daňové úľavy, ale venujem sa tomu, kde ich krv tečie a kde je prioritne využitá v prospech pacientov. Ako lekár veľmi dobre viem, že nie je možné urobiť vážnu operáciu bez toho, aby ste si aspoň dve krvné konzervy nepripravili v krvnej banke, nemôžete sa pustiť do vážnej plánovanej operácie, už nehovorím o využití krvi a produktov, ktoré sa z krvi pripravujú, ktoré používame pri záchrane života pacientov, ktoré používame v akútnej medicíne. Takže veľmi krátko možno k teórii, darovanie krvi je jednou z činností Slovenského červeného kríža, hlavnou úlohou je oslovovať a vychovávať budúcich darcov krvi, organizovať odbery krvi a oceňovať za mnohonásobné darovanie krvi. Všetky tieto aktivity sa organizujú formou projektov a kampaní zameraných na darovanie krvi v spolupráci s hematologicko-transfúznymi oddeleniami a Národnou transfúznou službou Slovenskej republiky. Osoby, ktoré dobrovoľne darujú krv, sú oceňované formou plakety a medailí. Kategórie ocenenia sú podľa počtu odberov nasledujúce, čítam to preto, lebo všetky návrhy, s ktorými budem za chvíľočku prichádzať, sa týkajú darcov krvi, ktorí sú nositeľmi minimálne ocenenia striebornej Jánskeho plakety a vyšších ocenení. Čiže kategórie ocenenia sú podľa počtu odberov nasledujúce: – bronzová Jánskeho plaketa – žena 10 odberov, muž 10 odberov; – strieborná Jánskeho plaketa – ženy 20 odberov, muži 20 odberov; – zlatá Jánskeho plaketa – ženy 30 odberov, muži 40 odberov; – diamantová Jánskeho plaketa – ženy 60 odberov, muži 80 odberov; – Kňazovického medaila – ženy 80 odberov, muži 100 odberov; – pamätná plaketa doc. MUDr. Vladimíra Krišla, CSc., za rozvoj darcovstva krvi. To sú teda plakety a medaily, ktoré odovzdáva Slovenský červený kríž dobrovoľným darcom krvi. Okrem ocenenia v podobe plakiet a medailí si určite dobrovoľní darcovia krvi za svoju prospešnú činnosť zaslúžia oveľa viac. Preto navrhujem ich oslobodenie od poplatkov za služby súvisiace s poskytovaním zdravotnej starostlivosti. Návrhom zákona sa teda rozširuje okruh osôb, ktoré sú oslobodené od poplatkov za služby súvisiace s poskytovaním zdravotnej starostlivosti, teda mali by byť oslobodení od poplatkov za recept, za lekársky poukaz a za dopravnú zdravotnú službu. Týkalo by sa to dobrovoľných darcov krvi, ktorí sú nositeľmi minimálne striebornej Jánskeho plakety, to znamená, 20-krát a viackrát darovali dobrovoľne krv. Taktiež je cieľom zákona rozšírenie okruhu poistencov, na ktorých sa vzťahuje limit spoluúčasti, aj o držiteľov plakiet. Ide o opatrenie v prospech pacientov, tzv. ochranný limit na doplatky za lieky. Zdravotne postihnutí pacienti a dôchodcovia zaplatia od 1. novembra 2015 na doplatkoch za lieky maximálne 25 eur za štvrťrok. Akékoľvek ďalšie poplatky im vráti zdravotná poisťovňa. Návrhom zákona sa teda rozširuje okruh osôb, na ktoré sa bude vzťahovať limit spoluúčasti, ktorý zaplatia na doplatkoch za lieky, maximálne 25 eur za štvrťrok, aj o osoby, ktoré sú nositeľmi najmenej striebornej Jánskeho plakety. Poslanecký návrh zákona má vplyv na rozpočet verejnej správy a na podnikateľské prostredie, ktorý je uvedený v doložke vybraných vplyvov, návrh zákona má pozitívne sociálne vplyvy, ktoré sú uvedené v doložke vplyvov, nemá vplyvy na životné prostredie ani vplyvy na informatizáciu spoločnosti. Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná, a právnymi predpismi Európskej únie. Takže, dámy a páni, v závere môjho vystúpenia pri návrhu tohto poslaneckého návrhu zákona o rozsahu zdravotnej starostlivosti to veľmi krátko zhrniem. Som o tom presvedčený, že dobrovoľní darcovia krvi si za svoju záslužnú činnosť pre spoločnosť, pre pacientov a pre zdravotníctvo zaslúžia viac ako odmeny vo forme plakiet a medailí. Prichádzam s dvoma konkrétnymi návrhmi, ktoré by sa týkali darcov krvi, ktorí sú nositeľmi minimálne striebornej Jánskeho plakety, teda 20- a viackrát dobrovoľne darovali krv. Títo dobrovoľní darcovia krvi, ktorí sú nositeľmi minimálne striebornej Jánskeho plakety, by mali byť oslobodení od poplatkov za služby súvisiace s poskytovaním zdravotnej starostlivosti, teda od poplatkov za recept, lekársky poukaz a za dopravnú zdravotnú službu. Druhé opatrenie, ktoré navrhujem, je, aby sa ochranný limit na doplatky za lieky vzťahoval aj na nich v tej istej výške ako sa od 1. novembra 2015 vzťahuje na dôchodcov, teda vo výške 25 eur za štvrťrok, to znamená, že dobrovoľní darcovia krvi, ktorí sú nositeľmi minimálne striebornej Jánskeho plakety, by za lieky štvrťročne nedoplácali viac ako 25 eur. Chcem povedať, že som sa snažil v doložke vplyvov vypočítať dopad na rozpočty zdravotných poisťovní, veľmi komplikovane sa to počíta, pretože vieme, že do konca roku 2014 máme na Slovensku 90-tisíc nositeľov striebornej Jánskeho plakety. Faktom je, že ide o ľudí, ktorým bola udelená, resp. ktorí boli ocenení striebornou Jánskeho plaketou, faktom je, že mnohí z týchto ľudí už môžu nebyť medzi živými a mnohí z týchto ľudí, keďže sa to počíta od šesťdesiatich rokov, už môžu byť dôchodcovia. To znamená, neznamená to v praxi, že 90-tisíc ľudí si uplatní obe tieto výhody, ten počet nositeľov striebornej Jánskeho plakety je omnoho menší. Čo sa týka poplatkov za služby súvisiace s poskytovaním zdravotnej starostlivosti aj ochranného limitu na doplatky za lieky vo výške 25 eur štvrťročne, treba ešte vysvetliť aj to, že aktívni darcovia krvi sú zdraví ľudia, nechodia veľmi k lekárovi, idú len vtedy, keď chcú dobrovoľne darovať krv. To znamená, využitie týchto úľav za neplatenia poplatkov za služby súvisiace s poskytovaním zdravotnej starostlivosti bude minimálne. To isté, ochranný limit na doplatky za lieky vo výške 25 eur sa vzťahuje na lieky predpísané na recept. A to sa počíta z ceny lieku s najnižším doplatkom. No znovu, darcovia krvi, ktorí sú dnes aktívnymi darcami krvi, sú zdraví ľudia, je veľmi málo pravdepodobné, že tento ochranný limit využijú. Keď začínajú byť chorí, väčšinou sú už aj v dôchodkovom veku, čiže tí, ktorí sú v dôchodkovom veku, na nich sa to znovu nebude vzťahovať, čiže hovoríme len o pomerne malej skupine darcov krvi, ktorí sú nositeľmi striebornej Jánskeho plakety, ktorí by padli do, nazvem to, nejakej medzery medzi tým, ako už prestali povedzme dobrovoľne darovávať krv, a ešte nie sú dôchodcovia a sú naozaj tak chorí, že užívajú pomerne mnoho liekov a vzťahuje sa teda na nich ochranný limit na doplatky za lieky vo výške 25 eur štvrťročne, podobne ako je to v prípade dôchodcov. Čiže snažil som sa to vyčísliť a vychádza mi to, že celkový dopad na rozpočty zdravotných poisťovní neprevýši 250-tisíc eur v priebehu kalendárneho roku. Musíte uznať, že pri ich rozpočte okolo 4 mld. je to zanedbateľné číslo. Tento návrh zákona totiž to v praxi nebude znamenať o tom, že chceme odmeňovať darcov krvi, že im chceme dávať privilégiá, tento poslanecký návrh zákona je o tom, že darcovia krvi by za svoju záslužnú činnosť pre zdravotníctvo, pre svoju záslužnú činnosť pre spoločnosť, pre druhých ľudí, pre pacientov mali cítiť určité poďakovanie zo strany zdravotníctva, a toto je skutočne poďakovanie. Nemusia platiť poplatky za služby súvisiace s poskytovaním zdravotnej starostlivosti, a keď náhodou, skôr ako sa dostanú do dôchodku, ochorejú, tak ochranný limit na doplatky za lieky sa bude vzťahovať aj na nich. Dámy a páni, toľko môj poslanecký návrh zákona, poprosím vás o jeho podporu. Ďakujem veľmi pekne.